Ademola Lookman

**Ademola Olajade Alade Aylola Lookman** (s. 20. lokakuuta 1997 Lontoo, Englanti) on englantilais-nigerialainen jalkapalloilija, pelipaikaltaan hyökkääjä. Hän edustaa Espanjan pääsarjassa Primera Divisiónissa pelaavaa Atlético Madridia. Hän on pelannut myös Englannin, Saksan ja Italian pääsarjoissa.

## Seurajoukkueura
Lookman nousi Charlton Athleticin junioreista Englannin mestaruussarjassa pelanneeseen edustusjoukkueeseen kaudella 2015–2016 ja jatkoi samassa seurassa seuraavalla kaudella ykkösliigassa, kunnes hän siirtyi tammikuussa 2017 Evertoniin ja pelasi siellä ensimmäiset valioliigaottelunsa. Vuoden 2018 alkupuoliskon Lookman oli lainassa saksalaisseura RB Leipzigissa, joka osti hänet itselleen kesällä 2019. Leipzigista hän oli lainassa Valioliigassa kaudella 2020–2021 Fulhamin ja kaudella 2021–2022 Leicester Cityn joukkueessa. Lookman pelasi Evertonissa, Fulhamissa ja Leicester Cityssä yhteensä 96 valioliigaottelua, joissa hän teki 11 maalia. Hän pelasi kaudella 2017–2018 Evertonin pelaajana myös kolme Eurooppa-liigan ottelua, joissa hän teki kaksi maalia, ja kaudella 2021–2022 Leicesterin pelaajana neljä Eurooppa-liigan ottelua sekä kahdeksan Konferenssiliigan ottelua vailla maaleja. Saksan Bundesliigassa hän pelasi kevätkaudella 2018 ja kaudella 2019–2020 yhteensä 22 ottelua, joissa hän teki viisi maalia. Kaudella 2019–2020 hän pelasi Leipzigissa myös yhden Mestarien liigan ottelun.

Elokuussa 2022 Lookman siirtyi Atalantaan nelivuotisella sopimuksella. Hän pelasi vuosina 2022–2026 Italian Serie A:ssa 105 ottelua, joissa hän teki 41 maalia. Hän oli kaudella 2022–2023 Atalantan paras maalintekijä Serie A:ssa 13 maalillaan. Hän pelasi Atalantassa 14 Mestarien liigan ottelua, joissa hän teki kuusi maalia, ja Eurooppa-liigassa 11 ottelua, joissa hän teki viisi maalia. Toukokuussa 2024 hän teki Eurooppa-liigan loppuottelussa kaikki kolme maalia, kun Atalanta voitti Bayer Leverkusenin 3–0.

Helmikuussa 2026 Lookman siirtyi 4,5-vuotisella sopimuksella espanjalaisseura Atlético Madridiin. Siirtosummaksi uutisoitiin 35 miljoonaa euroa, joka voi nousta 40 miljoonaan euroon erilaisten menestysehtojen täyttyessä.

## Maajoukkueura
Lookman pelasi Englannin alle 19-, alle 20- ja alle 21-vuotiaiden maajoukkueissa. Hän pelasi alle 19-vuotiaiden EM-kilpailuissa 2016 Englannin yltäessä välieriin. Hän voitti kultaa alle 20-vuotiaiden MM-kilpailuissa 2017 ja teki kaksi maalia neljännesvälierässä Costa Ricaa vastaan sekä yhden maalin välierässä Italiaa vastaan.

Aikuisten maaotteluissa Lookman on edustanut Nigeriaa maaliskuusta 2022 alkaen. Hän on pelannut helmikuun alkuun 2026 mennessä 41 A-maaottelua ja tehnyt niissä 11 maalia: Afrikan-mestaruuskilpailujen karsinnoissa kesäkuussa 2022 ja syyskuussa 2023 São Tomé ja Príncipea vastaan, tammi-helmikuussa 2024 pelatuissa Afrikan-mestaruuskilpailuissa, joissa Nigeria saavutti hopeaa, kaksi maalia neljännesvälierässä Kamerunia ja yhden maalin puolivälierässä Angolaa vastaan, maaliskuussa 2024 yhden maalin ystävyysottelussa Ghanaa vastaan, syyskuussa 2024 kaksi maalia Afrikan-mestaruuskilpailujen karsinnoissa Beniniä vastaan ja Afrikan-mestaruuskilpailuissa 2025 yhden maalin alkulohko-otteluissa Tansaniaa ja Tunisiaa sekä neljännesvälieräottelussa Mosambikia vastaan.

Lookman valittiin vuoden 2024 parhaaksi afrikkalaiseksi miesjalkapalloilijaksi.

## Lähteet